Nagu sa kallis lugeja kindlasti tähele panid toimus veebruarikuu keskpaiku selline suurepärane üritus nagu valentinipäev. Kuna Jaanikakesekene pidi tollel õhtupoolikul kahjuks restoranis tööl olema ja nagu iga nupukas lugejagi arvata võib oli tal tol õhtul restoranis maru kiire ja pikk õhtu siis jäi meie rahvusvahelise sõpruse ja armastuse päeva tähistamine esmaspäeva peale.  Ja nüüd arvame et hakkamegi iga aasta nii tegema, et tähistame seda armast päeva 24tunnise hilinemisega. Restoranidesse pole vaja nädalaid ette helistada, kohad pole puupüsti täis, toidud pole ülekohtuselt ülehinnatud ja isegi lillekimbud saab kohati isegi poole odavamalt kätte. Meie tähistasime siis isekeskis oma valentinipäeva sellega et läksime linna parima vaatega restorani nimega Sailing Club õhtustama. Õhtu oli väga vahva, söök oli hea, vein oli hapu ja magustoiduks tellitud maasikakook pani kogu  õhtule eriti ilusa punkti.